Broj: 711-I-1200-M-111/18-02-11

Zagreb, 4. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ivane Marković, gradonačelnice Grada Supetra, za davanjem mišljenja Povjerenstva,** na 21. sjednici, održanoj, 4. rujna 2018.g., daje sljedeće

**MIŠLJENJE**

 **Dodjela radnih bilježnica i pisanki djetetu dužnosnice Ivane Marković, gradonačelnice Grada Supetra, u sklopu programa „Sritna dica-sritan grad – Supetar grad sretne djece", sama po sebi ne predstavlja povredu odredbi ZSSI-a, budući da su ovom mjerom programa obuhvaćena sva djeca osnovnih škola na području Grada Supetra.**

 Obrazloženje

Zahtjev za davanjem mišljenja Povjerenstva podnijela je Ivana Marković, gradonačelnica Grada Supetra. U knjigama ulazne pošte zahtjev je zaprimljen pod poslovnim brojem: 711-U-2575-M-111/18-01-4 dana 3. rujna 2018. g., povodom kojeg se vodi predmet broj M-111/18.

Člankom 3. stavkom 1. podstavkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da je Ivana Marković obnašala dužnost gradonačelnice Grada Supetra u mandatu 2013.-2017. te da navedenu dužnost obnaša i u aktualnom mandatu 2017.-2021.g.

Stoga je i Ivana Marković, povodom obnašanja navedene dužnosti, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U predmetnom zahtjevu dužnosnica navodi kako Grad Supetar provodi program pod nazivom „Sritna dica-sritan grad – Supetar grad sretne djece" (u daljnjem tekstu: **Program**), kojim su donesene 4 Odluke koje pomažu djeci i roditeljima od rođenja do odlaska na fakultet. U sklopu toga projekta sva djeca od 1. do 8. razreda osnovne škole, sa prebivalištem na području Grada Supetra, imaju osigurane radne bilježnice i pisanke. Nabavka je išla automatski za ukupan broj učenika po popisu koji je Grad Supetar dobio od osnovnih škola. Kako je i dijete dužnosnice jedan od polaznika 3. razreda, koji obuhvaća Program, dužnosnica traži mišljenje Povjerenstva može li biti uključena u navedenu mjeru unutar ovoga projekta koji se provodi.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Sukladno članku 4. stavku 5. ZSSI-a, članovi obitelji dužnosnika iz stavka 2. istog članka smatraju se povezanim osobama s dužnosnikom u smislu tog Zakona. Sukladno članku 4. stavku 2. ZSSI-a, u članove obitelji dužnosnika u smislu ZSSI-a spadaju srodnici po krvi u uspravnoj lozi, pa se stoga djeca dužnosnika smatraju s dužnosnikom interesno povezanim osobama po samom Zakonu.

Člankom 6. stavkom 4. ZSSI-a propisano je da je dužnosnik dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Uvidom u Izvješće o imovinskom stanju dužnosnice Ivane Marković, utvrđeno je da dužnosnica ima dijete školske dobi.

Uvidom u javno dostupne podatke utvrđeno je da je Grad Supetar pokrenuo program pod nazivom: „Sritna dica-sritan grad“ – Supetar grad sretne djece. Program je donesen s ciljem borbe protiv negativnih demografskih pokazatelja te uključuje niz mjera koje se primjenjuju na djecu s područja Grada Supetra, u razdoblju od rođenja do fakulteta. Neke od planiranih mjera su: povećanje naknada za novorođene, sufinanciranje obitelji koje imaju četvero ili više djece, novogodišnji paketi za iste obitelji, asistenti za rad s djecom sa posebnim potrebama u vrtiću, jednokratne pomoći pri upisu u vrtić i osnovnu školu, sufinanciranje ili potpuno oslobađanje plaćanja vrtića u osjetljivim slučajevima, financiranje školskih udžbenika, radnih bilježnica u 100-postotnom iznosu (od prvog do osmog razreda), izrada i podjela besplatnih bilježnica za osnovce, srednjoškolske stipendije za najbolje učenike, novčana pomoć za srednjoškolce iz obitelji sa četvero i više djece, fakultetske stipendije i druge jednokratne naknade i dr.

Utvrđeno je, u sklopu navedenog Programa, da će Grad Supetar, u suradnji sa Županijom, osigurati besplatne udžbenike, radne bilježnice i pakete bilježnica za sve osnovnoškolce, a one koji odličnim uspjehom završe svih 8. razreda osnovne škole nagradit će sa po 1.000 kuna. U Programu je i mjera sufinanciranja upisa u Srednju školu „Brač“ sa po 1.000 kuna svakom novoupisanom učeniku.

Iz dostupnih podataka proizlazi kako je mjera dodjele radnih bilježnica i pisanki, u sklopu Programa, najmjenjena svoj djeci osnovnih škola, bez iznimaka. Stoga se dužnosnica Ivana Marković, u odnosu na navedenu mjeru ne može naći u sitaciji u kojoj bi njezin privatan interes, koji se ovdje očituje kroz interes s njom povezane osobe, odnosno u davanju radnih školskih materijala njezinom djetetu, utjecao na nepristranost u obnašanju javne dužnosti. Navedena mjera određena je po objektivnom kriteriju i obuhvaća svu djecu na području Grada Supetra pa dužnosnica svojim postupanjem ne može svoje dijete staviti u povoljniji položaj u odnosu na drugu djecu.

Slijedom navedenog, Povjerenstvo smatra kako dodjela radnih bilježnica i pisanki djetetu dužnosnice Ivane Marković, u sklopu Programa, sama po sebi ne predstavlja povredu odredbi ZSSI-a te je dano mišljenje kao u izreci ovog akta.

Povjerenstvo napominje kako dužnosnica Ivana Marković i u svim drugim mjerama predmetnog Programa mora voditi računa da u obnašanju javne dužnosti postupa sukladno načelima savjesnosti, odgovornosti i nepristranosti te da čuva vlastitu vjerodostojnost i povjerenje građana, a posebice u slučajevima kada se pojedina prava dodjeljuju pojedinom djetetu po zahtjevu. U tom smislu, dužnosnici se ukazuje kako bi se u slučajevima u kojima bi kao gradonačelnica Grada Supetra eventualno odlučivala o dodjeli pojedinih prava, povodom zahtjeva koji bi bio podnesen od strane njezinog djeteta, trebala u cijelosti izuzeti iz svih poslova koji su eventualno u nadležnosti gradonačelnice Grada Supetra, a vezanih uz razmatranje i odlučivanje o takvim zahtjevima, a da iste poslove povjeri zamjeniku, sukladno ovlaštenju iz članka 43. stavka 2. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15. i 123/17.).

Slijedom navedenoga, Povjerenstvo je dalo mišljenje kao u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Ivana Marković, elektronička dostava
2. Objava na internetskoj stranici Povjerenstva
3. Pismohrana